I. Šimko, minister vnútra SR: (2002-03-21):
Vážený pán predsedajúci, vážené panie poslankyne, páni poslanci, dámy a páni, boj proti trestnej činnosti a hlavne jej závažným a organizovaným formám vyžaduje čoraz častejšie zavádzanie najmodernejších vedeckých poznatkov a metód do práce orgánov činných v trestnom konaní a polície. Jednou z najprogresívnejšie sa vyvíjajúcich metód forenzných vied je aj analýza deoxyribonukleovej kyseliny, ktorá v priebehu posledných 15 rokov zaznamenala taký pozitívny vývoj v oblasti využitia týchto vied ako žiadna iná metóda v tomto období. Neoceniteľný význam má hlavne preto, že aj z malého množstva zaistenej biologickej stopy na mieste činu je možné vykonať analýzu tejto kyseliny, ktorej výsledok umožňuje stotožnenie páchateľa, resp. vylúčenie podozrivej osoby ako pôvodcu biologickej stopy. Návrh zákona vychádza z legislatívneho zámeru návrhu zákona o použití analýzy DNA, ktorý vláda schválila 19. septembra minulého roka. Predložený návrh zákona upravuje podmienky odoberania biologického materiálu pochádzajúceho z ľudského tela na účely analýzy deoxyribonukleovej kyseliny, vykonávanie tejto analýzy a oprávnenia subjektov, ktoré sú príslušné na túto činnosť, zriadenie národnej databázy profilov DNA a spracúvanie údajov z tejto analýzy. Ide v podstate o identifikáciu, ktorá je prakticky 100-percentná, pretože rovnaký genetický kód, ktorý vyplýva z tejto analýzy, je jedine u jednovaječných dvojčiat. Vážené panie poslankyne, vážení páni poslanci, vzhľadom na to vás prosím o podporu tohto návrhu zákona a po uskutočnení rozpravy vás prosím o posunutie zákona do druhého čítania. Ďakujem za pozornosť. I. Presperín, podpredseda NR SR: Ďakujem, pán minister, prosím, aby ste zaujali miesto pre navrhovateľov. Dávam slovo spravodajcovi, ktoré určil gestorský výbor pre obranu a bezpečnosť, poslancovi Jánovi Langošovi. Prosím. J. Langoš, poslanec: Ďakujem pekne za slovo. Pán predsedajúci, pán minister, dámy a páni, áno, gestorským výborom som bol určený ako spoločný spravodajca k vládnemu návrhu zákona o použití analýzy deoxyribonukleovej kyseliny pri identifikácii osôb. Chcem konštatovať, že vládny návrh dostali poslanci v stanovenom termíne. Predseda Národnej rady Slovenskej republiky konštatoval, že návrh spĺňa všetky podmienky a požiadavky kladené zákonom o rokovacom poriadku a legislatívnymi pravidlami. Ako spravodajca som si osvojil názor, že z formálnoprávnej stránky vládny návrh zákona spĺňa všetky náležitosti, ktoré sú uvedené v § 67 a 68 zákona o rokovacom poriadku Národnej rady Slovenskej republiky a tiež všetky formálnoprávne náležitosti podľa legislatívnych pravidiel. Chcem povedať veľmi stručne len to, že výbor bude odporúčať, aby parlament schválil a rozhodol o prerokovaní tohto vládneho návrhu v druhom čítaní, pretože ide o legalizáciu modernej, veľmi účinnej metódy na identifikáciu osôb, ktorá pomohla zabrániť už mnohým justičným omylom predovšetkým pri hrdelných zločinoch. Ďakujem za pozornosť. Pán predsedajúci, prosím, otvorte rozpravu. I. Presperín, podpredseda NR SR: Ďakujem, pán poslanec, prosím, aby ste zaujali miesto pre spravodajcov. Otváram rozpravu k tomuto bodu programu. Písomne nie je nikto prihlásený. Pýtam sa, kto sa chce prihlásiť ústne. Konštatujem, že nikto. Vyhlasujem rozpravu za ukončenú. Prerušujem rokovanie o tomto bode programu. Prejdeme k prvému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov. Vládny návrh zákona ste dostali ako tlač 1371. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1544. Z poverenia vlády Slovenskej republiky návrh zákona... Moment, moment. Pardon, vrátime sa späť. Ospravedlňujem sa. Teraz pristúpime k prvému čítaniu o vládnom návrhu zákona o archívoch a registratúrach . Vládny návrh zákona ste dostali ako tlač 1383. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady 1549. Z poverenia vlády Slovenskej republiky návrh zákona uvedie minister vnútra Slovenskej republiky Ivan Šimko. Prosím pána ministra, aby sa ujal slova.